Stjörnufræðingar hafa uppgötvað tvær gerólíkar reikistjörnur á óvenju nálægum sporbrautum um stjörnuna Kepler - 36 . Stjörnufræðingar hafa uppgötvað tvær gerólíkar reikistjörnur á óvenju nálægum sporbrautum um stjörnuna Kepler - 36 . Önnur reikistjarnan er gasrisi en hin berghnöttur . Aldrei áður hafa tvær reikistjörnur , sem komast jafn nærri hvor annarri , fundist . Niðurstöðurnar voru birtar í tímaritinu Nature í vikunni . Reikistjörnurnar fundust í gögnum Keplerssjónaukans sem fylgist með yfir 150.000 stjörnum á himinhvolfinu í þeirri von að mögulegar reikistjörnur gangi fyrir einhverjar þeirra , rétt eins og þegar Venus gekk fyrir sólina fyrir skömmu . Reikistjörnurnar tvær hringsóla um stjörnuna Kepler - 36 sem líkist sólinni en er bæði örlítið heitari og nokkrum milljörðum árum eldri . Kepler - 36 er í um 1.200 ljósára fjarlægð frá jörðinni . Innri reikistjarnan nefnist Kepler - 36b . Hún er bergreikistjarna , um 1,5 sinnum stærri en jörðin og 4,5 sinnum þyngri . Umferðartími hennar ( árið ) er aðeins 13,8 dagar enda fjarlægð hennar frá móðurstjörnunni ekki nema rúmar 17 milljónir km . Sökum nálægðar við móðurstjörnuna er yfirborðið líklega bráðið að hluta . Ytri reikistjarnan heitir Kepler - 36c . Hún er gasrisi , 3,7 sinnum stærri en jörðin og 8 sinnum þyngri . Þessi „ heiti Neptúnus “ er aðeins 16 daga að ganga umhverfis móðurstjörnuna í um 19 milljóna km fjarlægð . Á 97 daga fresti eru reikistjörnurnar í gagnstöðu . Þá komast þessir nágrannar næst hvor öðrum og skilja þá aðeins 1,9 milljónir km á milli þeirra . Þetta er innan við fimmföld fjarlægð tunglsins frá jörðinni . Kepler - 36c er miklu stærri en tunglið okkar svo hún er stór og tignarleg að sjá á himninum frá Kepler - 36b . Frá Kepler - 36c væri Kepler - 36b hins vegar álíka stór og tunglið séð frá jörðinni . Þegar reikistjörnurnar komast svona nálægt hvor annarri verka miklir flóðkraftar á milli þeirra sem toga og teygja á innviðum beggja hnatta . Fyrir vikið er líklega mikil eldvirkni á bergreikistjörnunni . Stjörnufræðingar skilja ekki hvernig svo gerólíkir hnettir enduðu svona nálægt hvor öðrum . Í sólkerfinu okkar eru bergreikistjörnurnar nálægt sólinni en gasrisarnir langt frá henni .